Jee sáá njia̱ꞌa i̱ñu̱ꞌ ki̱vɨ̱ꞌ, jee nkeꞌen Jesús, Pedro, jín Jacobo jín Juan ya̱ kúvi ñaniꞌ Jacobo, jee kua̱ꞌa̱nꞌ sɨ́ɨ́n Jesús jín ráa ne̱ xi̱ni̱ꞌ ɨɨn yuku súkún.
Jee yukuán nsama re̱ꞌ sáá ntu̱vi re̱ꞌ nu̱u̱nꞌ ráa, chi jiánu̱te̱ꞌ víꞌí nu̱u̱nꞌ re̱ꞌ kuéntáꞌ nuva nka̱niiꞌ, jee saꞌma re̱ꞌ máá yaa nnuvi‑i kuéntáꞌ nuva ñuꞌunꞌ.
Jee nne̱ꞌyá ráa jee niniꞌ ráa Moisés jín Elías, ya̱ ntu̱vi rává nu̱u̱nꞌ ráa, jee íñɨ́ rává kúkuéntú rává jín Jesús.
Saájee nkachiꞌ Pedro nu̱u̱nꞌ Jesús: ―I̱toꞌoꞌ, na̱ ka̱ꞌ va̱ꞌa ka̱ꞌ ya̱ íyó‑ó yaꞌá, retú kuíni nú, jee saꞌá ni̱ꞌ u̱ni̱ꞌ veꞌi sayo: ɨɨn kuvi nú, jee ɨɨn kuvi Moisés, jee ɨɨn kuvi Elías ―nkachiꞌ Pedro.
Jee ni káꞌánꞌ i̱i̱ꞌ ka̱ꞌ Pedro, jee nkenta vi̱ko̱ꞌ maa jiánu̱te̱ꞌ kuéntáꞌ íyó nuva ñuꞌunꞌ ñasɨꞌ‑ɨ ráa, jee nu̱u̱nꞌ vi̱ko̱ꞌ vá nkene ɨɨn ta̱chi̱yuꞌú, jee káchíꞌ‑i: ―Yaꞌá ví Se̱ꞌya ni̱ꞌ jee ñúnúunꞌ ni̱ꞌ re̱ꞌ, jee kúváꞌa iniꞌ ni̱ꞌ néꞌyá ni̱ꞌ re̱ꞌ. Tɨɨn kuéntáꞌ ñáꞌnú rá tu̱ꞌun káchíꞌ re̱ꞌ ―nkachiꞌ nusuyuꞌú vá.
Jee sáá nteso̱ꞌo rá te̱e ya̱ súkuáꞌa Jesús vá rá tu̱ꞌun vá, jee ña̱ka̱va nei ráa ña̱xin ráa nu̱u̱nꞌ ráa nu̱u̱nꞌ ñu̱ꞌún, chi nyu̱ꞌví víꞌí ráa.
Saájee ña̱kuyatin Jesús nu̱u̱nꞌ káá nei ráa, jee nsi̱káchiꞌi re̱ꞌ ráa, jee nkachiꞌ re̱ꞌ nu̱u̱nꞌ ráa: ―Nako̱o rán, koto yúꞌví rán ―nkachiꞌ re̱ꞌ.
Jee sáá nna̱kune̱ꞌyá ráa, jee ni ɨɨn ntu̱náꞌ niniꞌ ráa ka̱ꞌ, chisaꞌ kua̱chi métúꞌún nika̱ꞌ Jesús niniꞌ ráa.
Jee sáá nnene ráa va̱nuun ráa xi̱ni̱ꞌ yuku vá, jee nta̱túníꞌ Jesús nu̱u̱nꞌ ráa, jee nkachiꞌ re̱ꞌ: ―Ni ɨɨn nu̱u̱nꞌ koto nákani rán ya̱ niniꞌ rán, ne̱kua̱ꞌ xinátekuꞌ i̱i̱ꞌ tuku Ndiosíꞌ nuꞌuꞌ kene ni̱ꞌ nteñu rá ni̱yɨ, ya̱ nta̱jí Ndiosíꞌ nu̱u̱nꞌ ñɨ̱vɨ́ sáva kuvi ni̱ꞌ Se̱ꞌya Ñɨvɨ ―nkachiꞌ re̱ꞌ.
Saájee rá te̱e súkuáꞌa re̱ꞌ vá ni̱ka̱tu̱ꞌún ráa re̱ꞌ, jee nkachiꞌ ráa: ―¿Na̱chi káchíꞌ rá te̱e xínéꞌénꞌ jie̱ꞌe̱ꞌ tu̱ꞌun ley Ndiosíꞌ, ya̱ xíꞌna ka̱ꞌ íyó kiji Elías, jee kuíre kiji maáréꞌ ya̱ kúvi Cristo rúja?
Saájee nna̱xiníkó Jesús nu̱u̱nꞌ ráa, jee nkachiꞌ re̱ꞌ: ―Máá nááꞌ nijia ya̱ kiji Elías [xíꞌnañúꞌún], sáva nasástákoo jiáá re̱ꞌ nɨꞌɨ sáva nakuneenu̱u̱nꞌ rá ñɨvɨ Ndiosíꞌ.
Soo káchíꞌ ni̱ꞌ nu̱u̱nꞌ rán, ya̱ Elías ya nkiji re̱ꞌ, jee ntu nna̱kuniꞌ rá ñɨvɨ maáréꞌ ví ya̱ nkenta re̱ꞌ. Chisaꞌ nsa̱ꞌá kini ráa re̱ꞌ na̱kua̱ꞌ nkuini ráa. Jee suni sukuán xinóꞌo víꞌí ráa nuꞌuꞌ ya̱ nta̱jí Ndiosíꞌ nu̱u̱nꞌ ñɨ̱vɨ́ sáva kuvi ni̱ꞌ Se̱ꞌya Ñɨvɨ ―nkachiꞌ Jesús.
Saájee ña̱ku̱ꞌun iniꞌ rá te̱e súkuáꞌa re̱ꞌ vá, ya̱ nkaꞌanꞌ re̱ꞌ jie̱ꞌe̱ꞌ Juan ya̱ nsi̱kuánuté.